คลังขายพันธบัตรดอก4%
คลังส่งพันธบัตรสุขกันเถอะเรา อายุ 10 ปี ดอกเบี้ย 4% ขายประชาชน
6 ม.ค. 2558

คลังส่งพันธบัตรสุขกันเถอะเรา อายุ 10 ปี ดอกเบี้ย 4% ขายประชาชน
นายสมหมาย ภาษี รมว.คลัง เปิดเผยว่า ระหว่างวันที่ 12-23 ม.ค.นี้ กระทรวงการคลังจะออกพันธบัตรออมทรัพย์พิเศษ รุ่นสุขกันเถอะเรา วงเงิน 1 แสนล้านบาท อายุ 10 ปี จ่ายดอกเบี้ยเป็นขั้นบันได อัตราดอกเบี้ยเฉลี่ย 4% ถือว่าให้ดอกเบี้ยในอัตราที่จูงใจ
ทั้งนี้ พันธบัตรดังกล่าวแบ่งเป็นพันธบัตรออมทรัพย์ของกระทรวงการคลัง วงเงิน 5 หมื่นล้านบาท อายุ 10 ปี จ่ายอัตราดอกเบี้ยในปีที่ 1-3 อยู่ที่ 3% ปีที่ 4-7 อยู่ที่ 4% และปีที่ 8-10 อยู่ที่ 5% ส่วนพันธบัตรอีก 5 หมื่นล้านบาท เป็นพันธบัตรออมทรัพย์ของธนาคารเพื่อการเกษตรและสหกรณ์การเกษตร (ธ.ก.ส.) มีอายุ 5 ปี อัตราดอกเบี้ยคงที่ 3.8%
“มั่นใจว่าจะได้รับการตอบรับที่ดีจากตลาด เนื่องจากกำหนดอัตราดอกเบี้ยไว้สูงกว่าดอกเบี้ยเงินฝากประจำของธนาคารพาณิชย์”นายสมหมาย กล่าว
นอกจากนี้ กระทรวงการคลังกำหนดวงเงินซื้อขั้นสูงไว้ที่ 2 ล้านบาท/ราย ในช่วงสัปดาห์แรกของการจำหน่าย คือวันที่ 12-18 ม.ค. 2558 เพื่อเป็นการกระจายการเข้าถึงพันธบัตรออมทรัพย์อย่างทั่วถึง หลังจากนั้นจึงเปิดขายไม่กำหนดเพดาน โดยจะขายผ่านธนาคารทั้ง 4 แห่ง คือ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์ ส่วนพันธบัตรของ ธ.ก.ส.จะเปิดขายที่เคาน์เตอร์ของ ธ.ก.ส.ด้วย
นายกฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) กล่าวว่า พันธบัตรอายุ 10 ปี จะจำหน่ายเป็นแบบไร้ใบพันธบัตร ส่วนของอายุ 5 ปีนั้น จะเป็นแบบมีใบพันธบัตร ผู้ที่มีสิทธิซื้อ คือ ประชาชนทั่วไป มูลนิธิ สมาคม สถาบันการเงิน และนิติบุคคลที่ไม่มีการแสวงหากำไร สามารถชำระได้ทั้งเงินสด หักบัญชีเงินฝาก และเช็ค โอนกรรมสิทธิ์ได้ตั้งแต่วันที่ 12 ก.ค. 2558